Publication: Magyar Közlöny
Issue: MK-2006-94 (Year: 2006, Number: 94)
Era: 2004-2010
Section: szóló 1987. évi XI. törvény, a jogszabályszerkesztésről szóló 12/1987. (XII. 29.) IM rendelet,
Paragraph Index: 5563

6. A kormánydöntést követő, az országgyűlési munkához kapcsolódó feladatok végrehajtásának rendje 6.1. Az OKM által kezdeményezett törvénytervezeteket és országgyűlési határozattervezeteket tartalmazó kormány-előterjesztések alapján a törvényjavaslatok, országgyűlési határozat-javaslatok elkészítése, az esetleg szükséges javítások, módosítások átvezetése, valamint a javaslatnak a Miniszterelnöki Hivatalba történő megküldése a Jogi Főosztály feladata az előterjesztésért felelős szakmai főosztály bevonásával. A javaslat kellő formában való felterjesztésében a Parlamenti Csoport közreműködik. 6.2. A plenáris általános vita megkezdésekor előadott miniszteri expozé előkészítése a felelős szakállamtitkárság feladata. A szükséges koordinációt a Parlamenti Csoport végzi. 6.3. Az általános vita alatt benyújtott képviselői módosító javaslatokról a Parlamenti Csoport tájékoztatja az OKM politikai vezetőit és a felelős szakállamtitkárt. Az egyes módosító javaslatokkal kapcsolatos egységes minisztériumi álláspontot az érintettek – miniszter, államtitkár, szakállamtitkár, a szakmai főosztályok vezetői, munkatársai és a Kabinetiroda szakértői – közösen alakítják ki. Amennyiben jelentős politikai súlyú módosító javaslatok kérdésében a Kormány állásfoglalását szükséges kikérni, az eredeti kormány-előterjesztés elkészítéséért felelős szervezeti egységeknek kormány-előterjesztést kell készítenie. 6.4. A részletes vita lezárásáig a képviselők által benyújtott kapcsolódó módosító indítványokkal kapcsolatos eljárás a 6.1.–6.3. pontokban ismertetett általános szabályok megfelelő alkalmazásával történik. 6.5. A bizottsági alapdokumentumok (bizottsági ajánlás, kiegészítő bizottsági ajánlás) alapján a Kormány által támogatott módosító és kapcsolódó módosító indítványok jegyzékének elkészítéséért a felelős szakmai főosztály felel, amelyet a felelős szakállamtitkár, illetve a kabinetfőnök és az államtitkár láttamoz. A támogatott sor eljuttatása a képviselőcsoportoknak, a független képviselőknek és az Országgyűlés Főtitkárságának a Parlamenti Csoport feladata. 6.6. A miniszteri zárszó elkészítésére az expozéval azonos szabályok vonatkoznak. 6.7. Annak ismeretében, hogy az Országgyűlés a benyújtott módosító-, kapcsolódó módosító indítványok közül melyeket fogadta el, a Jogi Főosztály – a szakmailag felelős szervezeti egység bevonásával – elkészíti a módosításokkal egységes szerkezetbe foglalt egységes javaslatot, amelyet a miniszter ellenjegyez. Az egységes javaslat házszabályszerű benyújtását a Parlamenti Csoport koordinálja. 6.8. A zárószavazás előtti módosító javaslat előkészítése a Jogi Főosztály feladata. 6.9. A zárószavazást követően a Jogi Főosztály a Parlamenti Csoport közreműködésével elkészíti az elfogadott, kihirdetendő törvény vagy országgyűlési határozat végleges szövegét. 6.10. Az Országgyűlés bizottsága ülésein az OKM képviseletét a miniszter, illetve a minisztert helyettesítő jogkörében az államtitkár látja el. Az államtitkárt akadályoztatása esetén a minisztérium állományába tartozó, állásfoglalásra jogosult, vezetői megbízatással rendelkező személy helyettesíti. 2006/94. szám

Source: https://magyarkozlony.hu/hivatalos-lapok/bf323688ebda5dd31e67ac398bd4b1323a7bd28a/dokumentumok/7bd824bfa5f94d18b68a947d3497943c4c2cbf34/letoltes